MC หนุนพนักงานฉีด “วัคซีน” ฝ่าวิกฤตโควิด-19
MC ร่วมสร้างภูมิคุ้มกันหมู่ หนุนพนักงานทุกคนฉีดวัคซีน พร้อมเปิดตัวกิจกรรม “ฉีดแล้วนะ” เดินหน้าฝ่าวิกฤตไวรัสโควิด-19
27 ก.ค. 2564

นางสาวกิตติมา วัชโรภาส ประธานเจ้าหน้าที่ด้านธุรกิจและการขาย บริษัท แม็คกรุ๊ป จำกัด (มหาชน) หรือ MC องค์กรธุรกิจค้าปลีก ประเภทสินค้าแฟชั่นและไลฟ์สไตล์ เปิดเผยว่า จากสถานการณ์การแพร่ระบาดของไวรัสโควิด-19 ที่มีความรุนแรงมากขึ้น นโยบายของบริษัทให้ความสำคัญในการฉีดวัคซีนป้องกันไวรัสโควิด-19 ล่าสุดได้เปิดตัวกิจกรรม “Mc ฉีดแล้ว” สนับสนุนให้พนักงานทุกคนเข้ารับการฉีดวัคซีน เพื่อสร้างภูมิคุ้มกันให้กับตัวเอง ซึ่งปัจจุบันมีสัดส่วนพนักงานที่ฉีดวัคซีนแล้ว 85% นโยบายดังกล่าวเพื่อส่งเสริมสุขภาพที่ดีให้กับพนักงานทุกคน รวมถึงการร่วมเป็นส่วนหนึ่งในการสร้างภูมิคุ้มกันหมู่ เพื่อร่วมบรรเทาสถานการณ์วิกฤตจากจำนวนผู้ป่วยที่เพิ่มมากขึ้นอย่างมีนัยสำคัญ
ทั้งนี้ บริษัทขอเชิญชวนคนไทย ร่วมใจฉีดวัคซีนเพื่อสร้างภูมิคุ้มกัน ป้องกันตนเอง ครอบครัว และคนที่เรารัก ทั้งยังร่วมเป็นส่วนหนึ่งในการลดภาระของบุคลากรทางการแทพย์ จากสถานการณ์การแพร่ระบาดของไวรัสโควิด-19 ที่รุนแรงขึ้น โดยก่อนหน้านี้ บริษัทได้มีการเปิดตัวแคมเปญ “YOU ARE THE HERO” สนับสนุนคนไทยทุกคนฉีดวัคซีนป้องกันไวรัสโควิด-19 โดยให้ลูกค้านำหลักฐานมาแสดงที่ร้านแม็คยีนส์ทุกสาขา จะได้รับหน้ากากผ้าแม็ค พร้อมรับเพิ่มสิทธิ์พิเศษส่วนลด 50% ในการซื้อสินค้าแม็คยีนส์ราคาปกติ
นางสาวกิตติมา กล่าวว่า บริษัทมีความห่วงใยต่อสถานการณ์ที่เกิดขึ้น โดยให้ความสำคัญในการช่วยเหลือสังคมในด้านต่างๆ ล่าสุดได้ทำการส่งมอบเครื่องอุปโภคบริโภคที่จำเป็น แก่ศูนย์ฉีดวัคซีนกลางบางซื่อ ณ สถานีกลางบางซื่อ เพื่อส่งมอบความรัก ความห่วงใยแก่บุคลากรด้านสาธารณสุข เพื่อเสริมสร้างกำลังกายและพลังใจให้ทีมแพทย์ พยาบาล และจิตอาสาจากโรงพยาบาลต่างๆ ที่หมุนเวียนมาปฏิบัติหน้าที่ ณ ศูนย์ฉีดวัคซีนแห่งนี้ หลังจากนี้ บริษัทยังเดินหน้าทำกิจกรรมเพื่อสังคมอย่างต่อเนื่อง เพื่อร่วมเป็นส่วนหนึ่งให้คนไทย ฝ่าวิกฤตไวรัสโควิด-19 ไปด้วยกัน
 